กรณีตรวจร้านจำหน่ายช่อดอกกัญชาภายในโรงแรมของนายชูวิทย์ ไม่มีใบสั่ง
นพ.ธงชัย เลิศวิไลรัตนพงศ์ อธิบดีกรมการแพทย์แผนไทยและการแพทย์ทางเลือก กล่าวถึงประเด็นที่เจ้าพนักงานของกรมการแพทย์แผนไทยฯ กระทรวงสาธารณสุข ลงพื้นที่ตรวจสอบร้านจำหน่ายช่อดอกกัญชาภายในโรงแรม ของนายชูวิทย์ กมลวิศิษฎ์ ทำให้นายชูวิทย์ ออกมาระบุว่าตนเองถูกกลั่นแกล้ง เนื่องจากออกมาวิจารณ์นโยบายกัญชาของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข และวิจารณ์กระทรวงสาธารณสุขที่เห็นชอบกับนักการเมือง ว่า เรื่องที่เกิดขึ้นตนเองได้ให้กำลังใจเจ้าหน้าที่กรมฯ แล้ว ซึ่งทุกท่านเข้าใจ และอยากขอความเป็นธรรมให้กับเจ้าหน้าที่ของกรมฯ ซึ่งเป็นข้าราชการที่ปฏิบัติหน้าที่ตามอำนาจของกฎหมาย การตรวจสอบนี้ เป็นไปตามแผนงานที่กรมฯ วางไว้เป็นรายเดือนอยู่แล้ว ว่าต้องตรวจสถานประกอบการ เพียงแต่ไม่ได้แจ้งให้ทราบเพราะจะทำให้ไม่ได้ความจริงคือ เกิดได้ 2 แง่ 1.ทุกคนเข้าระบบจริง ทำให้จับผู้กระทำผิดไม่ได้ หรือ 2.ผู้กระทำผิดรู้และไหวตัวทัน จนทำให้จับผู้กระทำผิดไม่ได้ โดยตารางลงพื้นที่ เมื่อวาน (27 ก.พ.66) จะลงพื้นที่เขตบางแค ประกอบกับร้านดังกล่าวมีประชาชนส่งข้อมูลมาที่กรมฯ เมื่อ 4-5 วันก่อนว่ามีการโฆษณาขายดอกกัญชาในร้าน ซึ่งมีความผิดตามประกาศกระทรวงสาธารณสุข สมุนไพรควบคุม (ช่อดอกกัญชา) พ.ศ.2565 ฉบับปรับปรุง ดังนั้น เจ้าหน้าที่ของกรมฯ จึงไปตรวจสอบ ซึ่งโดยปกติจะไปพร้อมเจ้าหน้าที่ตำรวจ แต่ด้วยการโฆษณาเป็นความผิดที่กรมฯ ดำเนินการได้เอง สามารถพักใช้ใบอนุญาตได้ จึงไม่ได้เชิญเจ้าหน้าที่ตำรวจไปด้วย เรื่องนี้ทำให้กรมแพทย์แผนไทยฯ ต้องรอบคอบในเรื่องนี้มากขึ้นว่าต้องเชิญเจ้าหน้าที่ตำรวจไปด้วยทุกครั้ง อย่างไรก็ตาม การลงพื้นที่ตรวจสอบร้านกัญชาดังกล่าว ไม่พบการทำผิด เพราะมีใบอนุญาตจำหน่ายและไม่มีการโฆษณา ซึ่งเจ้าหน้าที่กำลังจะสื่อสารกับร้านว่าให้ส่งข้อมูลการขายรายงานไปที่กรมฯ ด้วย แต่นายชูวิทย์เข้ามาก่อน และเห็นเป็นภาพดังกล่าวขึ้น ไม่ได้เป็นการทำตามคำสั่งของใคร ถ้าจะสั่งก็คือ ตนเองที่สั่ง ตามหน้าที่ ตามอำนาจของกฎหมายที่มี ตามที่สังคมกังวลและอยากให้มีการจัดระเบียบ คาดว่าใน 6 เดือน ทุกอย่างจะเป็นระเบียบเรียบร้อยมากกว่านี้